"என்ன தாயே நினைத்தீர்கள்?" "அந்த முரட்டு வாலிபனுக்குச் சீக்கிரம் ஏதாவது ஆபத்து வரலாம் என்று நினைத்தேன்......" "தாங்கள் நினைத்தது சரிதான். அவன்தான் ஒற்றன் என்று சந்தேகிக்கிறேன். அவனைப் பிடிப்பதற்குத்தான் பழுவேட்டரையர்கள் பரிசு கொடுப்பதாகப் பறையடித்திருக்கிறார்கள் என்று தோன்றுகிறது." "திருமலை! எனக்கு ஓர் உதவி செய்வாயா?" "கட்டளையிடுங்கள் தாயே!" "அந்த வாலிபனை நீ எப்போதாவது பார்க்க நேர்ந்தால்........." "பிடித்துக் கொடுத்துப் பரிசு பெற்றுக் கொள்ளட்டுமா?" "வேண்டாம், வேண்டாம்! என்னிடம் அழைத்துக் கொண்டு வா! அவனிடம் எனக்கு முக்கியமான காரியம் ஒன்று இருக்கிறது."